**Sara på døgninstitution**

*Tema: Det, vi fokuserer på, vil vokse.*

Vores frustrationer afslører noget om, hvad vi egentlig drømmer om. Ved at fokusere på drømmen, bliver det nemmere at finde løsninger, der bringer os nærmere denne drøm.

[Indsæt boks]

Sara på 14 år er anbragt på en døgninstitution. Pædagogerne oplever, at Saras udspil altid er negative og kritiserende. Personalegruppen er meget frustrerede og vender og drejer dagligdagens forløb for at nå frem til et svar på, ”hvorfor hun altid er så negativ”. De stiller mange spørgsmål, der alle fokuserer på de daglige problemer: ”Hvordan forløber de negative dialoger?” ”Hvad kendetegner de værste dage?” ”Hvilke af Saras personlige egenskaber forårsager de negative samspil?” Jo mere de analyserer problemet, jo mere fastlåses Sara i rollen som ”den negative pige”.

[Boks slut]

Hvad mon der ville ske, hvis de fik hjælp til at få adskilt deres egen afmagt fra deres billede af Sara? Hvis en af pædagogerne i gruppen begyndte at stille en anden type spørgsmål:

”Hvad er vores egen andel i denne negative dynamik?” ”Hvordan er vi selv med til at fastholde billedet af Sara som en negativ og kritiserende pige?” Disse spørgsmål ville åbne muligheden for, at de sammen kunne reflektere og drømme om, hvordan en ønskelig fremtid kunne se ud. Denne vision ville fostre ressourceorienterede spørgsmål:

”Hvordan ville en dag forløbe, hvis dialogerne var positive?” ”Hvordan ville det føles at have en positiv dialog med Sara?” ”Hvilke ord ville indgå i denne dialog?” ”Hvornår så man dråber af positivitet i samværet, og hvordan kunne man styrke disse?” ”Hvilke skridt kunne være de første i realiseringen af denne drøm?”